EKISEERA ky’okuwaayo ebirabo bwe kyatuuse, nnamukadde Hellen Namazzi n’akwata ssappule bbiri ze yaguze n’azitwalayo ng’ekirabo. Ye yasembye ku layini ng’ayagala omusumba w’essaza ly’e Lugazi, Christopher Kakooza azimukwase n’okumuwa omukisa.
Wabula Omusumba bwe yalabye omukadde ng’afukamidde n’alowooza nti yabadde azireese kuziwa mukisa era olwamaze n’akyuka ne yeeyongerayo.
Yagezezzaako okumukunuukiriza kyokka n’alemwa okumutuuka. Yabadde akyali ku ttaka nga bimusobedde kwe kulaba omusumba omulala n’amusika eggandula (laba awali akabbookisi) n’azimukwasa ekyatiisizza Abakristu abaabaddewo. Kyokka naye yasoose kumwekanga nga tategedde ky’aliko okutuusa lwe yamunnyonnyodde ensonga ye n’amuwa omukisa.
Omukadde ono (mu katono) essanyu lyamususseeko n’avaawo ng’abuukabuuka ng’agamba nti atuuse ku buwanguzi. Yabadde Namugongo ku Lwomukaaga ku lunaku lw’Abajulizi.
lug_Latn lug_Latn lug_Latn lug_Latn